Malema: 'Zuma te oud vir die tronk' | Netwerk24
Deur Tshidi Madia, News24 15 Februarie 2020 19:16
Hoewel oudpres. Jacob Zuma verantwoording in die hof moet doen oor die aanklagte teen hom, is hy te oud om tronk toe te gaan, sê Julius Malema, EFF-leier.
Malema, 'n doring in Zuma se vlees tydens sy laaste jare as staatshoof, het Vrydag in 'n toespraak by die Kaapse persklub gevra watter soort gemeenskap stuur bejaardes (soos Zuma) tronk toe.
Die doel met tronkstraf is regstellend. "Wat omtrent Zuma gaan reggestel word? Hy is 'n ou man."
Malema het voorgestel Zuma behoort op 'n ander, gepaste manier gestraf te word (as hy skuldig is).
Zuma word deur 16 aanklagte van bedrog, geldwassery, korrupsie en rampokkery in die gesig gestaar. Dit hou verband met 783 beweerde betalings aan hom deur die Franse wapenmaatskappy Thales in 1999.
Zuma se vennoot Schabir Shaik is vroeër in dié verband 15 jaar tronkstraf opgelê weens korrupsie. Shaik is in Maart 2009 op mediese parool vrygelaat nadat hy slegs twee jaar van sy tronkstraf uitgedien het.
Regter Dhaya Pillay het op 4 Februarie vanjaar in die KwaZulu-Natalse hooggeregshof 'n lasbrief vir Zuma se inhegtenisneming uitgereik omdat hy nie vir sy korrupsie-verhoor opgedaag het nie. Zuma se regspan het wel 'n mediese sertifikaat ingedien dat hy siek is, maar die staat het dit bevraagteken omdat van die inligting daarop vaag was. Die lasbrief is opgeskort tot Zuma se volgende verskyning in Mei.